Rossiya Kubaga harbiy texnika sotib olish uchun 50 million dollar miqdorida kredit ajratadi. Bu haqda harbiy-texnik hamkorlik sohasidagi manbalariga tayanib «Kommersant’» xabar qildi. Nashr manbalarining so‘zlariga ko‘ra, bu boradagi kelishuv 29-30 oktabr kunlari Gavanada bo‘lib o‘tadigan hukumatlararo komissiya yig‘ilishi doirasida imzolanadi. Xabarda aytilishicha, mazkur mablag‘ga Kuba Rossiya mudofaa vazirligi tasarrufidagi vertolyotlar, ehtiyot qismlar va harbiy uskunalar sotib oladi. «Kommersant’»ning yozishicha, Gavana shuningdek tijorat asosida sanoat jihozlarini ham sotib olishni rejalashtirmoqda. Mudofaa sanoati sohasidagi menejyerlardan birining izohlashicha, hamkorlik doirasida o‘qotar qurollar ishlab chiqarish bo‘yicha loyiha amalga oshirilishi mumkin.